Xalqaro Amnistiya: O'tgan bir yilda jahonda huquqiy ahvol og'irlashdi
Xalqaro Amnistiyaning hisoblashicha, 113 davlatda so'z va matbuot erkinligi cheklangan. 122 o'lkada insonlar qiynoqqa solinadi.
Yangi tahlilnomada, xususan, Suriyadagi urush va qochqinlarning taqdiriga diqqat qaratiladi. Mamlakat parchalanib borar ekan, jahon hamjamiyati ilojsiz qarab turishdan boshqasiga yaramayapti, deyiladi unda. Biroq Xalqaro Amnistiya nafaqat Suriya, balki Iroq, Yaman, Liviya, Burundi, Shimoliy Koreyada ham vaziyat nihoyatda og'ir ekanini eslatadi. Qochqinlar himoyasiga doir xalqaro qonunlarni imzolagan davlatlar bugun urush va ta'qiblardan bosh olib kelayotgan minglab insonlar taqdiriga ko'z yummoqda, deyiladi huquq tashkiloti hisobotida. Afrikada, masalan, qator mamlakatlar Xalqaro jinoiy sud bilan ortiq hisoblashmaymiz, deya dag'dag'a qilmoqda. Xalqaro Amnistiyaning hisoblashicha, 113 davlatda so'z va matbuot erkinligi cheklangan. 60 milliondan ziyod odam uyini tashlab qochib sarson yashashga majbur. 30 mamlakat qochqinlarni vatanlariga qaytarib yuborgan. 61 davlatda odamlar tanqidiy fikrlari uchun qamoqqa tashlangan. 122 o'lkada insonlar qiynoqqa solinadi. Hisobotda O'zbekiston ham tilga olingan. Mamlakatda qiynoqlar keng ko'lamda davom etmoqda, rasmiylar xavfsizlikni bahona qilib, muxolif fikrni bo'g'ishda davom etayapti. Sudlar qiynoqlar ostida olingan ko'rsatmalardan foydalanib, hukumatga qarshi ig'vo va terrorizm kabi ayblovlar bilan ushlangan mahbuslar jazolari asossiz uzaytiriladi, deyiladi Xalqaro Amnistiyaning hisobotida.